王令
赠别晏成绩懋父太祝
懋甫相门儿，家世踏缨紞。
早年缀官簿，青衫蔚於菼。
本宜多骄矜，不谓锐意敢。
意贪英雄交，一手欲四揽。
偶来滥予会，臂搦首已颔。
酒狞夸胸襟，顶踵都一胆。
壮心羞摧藏，义内喜葅歜。
要言相死从，顾岂苟难斩。
听其自陈论，峭拔不平渐。
要之当一切，固令不黤黯。
忆予少年时，亦自喜黠{左氵右闯}。
於今老而悔，壮意日凋减。
惜夫相遇迟，君於我已检。
骤闻强大语，若虎饿得啖。
已无相高心，徒有志气感。
春风吹天昏，醉目睨愁黪。
念当相别去，两怀不无惨。
何时重来过，慰我涸辙噞。
唯其去後怀，犹一饱复歉。
幸有西南风，时作寄我椠。